
 
   [image: cover]
 


KIMBERLEY TROUTTE

Forbudt lidenskap

Denne oversettelsen er redigert av: Mone Kelly

 

MINISERIE:

Plunder Cove


Plunder Cove

Velkommen til Plunder Cove, den idylliske kystbyen der Harper-familien bor. I denne miniserien følger vi søsknene i Harper-familien mens de jobber seg gjennom livets krumspring. Med en blanding av romantikk, familiedrama og mørke hemmeligheter kan vi love deg en virkelighetsflukt det vil være vanskelig å legge fra seg. Dette er første bok i serien.

 

 


Kjære leser,

Jeg er i ekstase over å få introdusere deg til Harper-familien i den første boken i Plunder Cove-trilogien og min Harlequin-debut. Jeg elsker redaktøren min, Stacy Boyd, og det fantastiske Harlequin-teamet mitt. Takk til min vidunderlige agent Elaine Spencer også.

Denne boken handler om Matt Harper, en pilot som starter opp et flyselskap så langt unna fortiden han kan komme. Den eneste haken er at han må ta en siste tur hjem til der livet hans eksploderte. Mens han er der, vil Matt helst ikke treffe Julia – hans første kjærlighet. Hvorfor rippe opp i gamle sår? Men ting er ikke som de ser ut, og turtelduene får muligens sjansen til å gjenopplive det som ble stjålet fra dem.

I denne serien er karakterene drevet til å frigjøre seg og finne familie og kjærlighet. Det blir intriger og uventede vendinger. Jeg skapte Plunder Cove ut av to store, spanske rancher i California – Hearst Castle i San Simeon og Dos Pueblos i Goleta. Hvis du kjører langs kysten av California bør du stoppe og besøke Hearst Castle. Det er fantastisk.

Du kan sende meg en e-post eller abonnere på nyhetsbrevet mitt på www.kimberleytroutte.com. Jeg elsker å bli kjent med lesere.

Takk for at du leser!

Kimberley Troutte


Dedikert til Anne Marsh, som hjalp meg å finne billetten til denne fantastiske reisen.


Historien om Plunder Cove

I århundrer har familien Harper vært mestere i å gjøre listige forretninger.

I 1830-årene kjøpte kvegbaronen Jonas Harper landområdet Plunder Cove på den nå så velstående California-kysten. Det sies at kongen av Spania dumpet det rike landet fordi pirater hensynsløst plyndret bukten. Det sies også at ingen så et sjørøverskip etter at Jonas kjøpte landet for en spottpris.

Harper-familien gir denne fortellingen videre til hver generasjon for å minne sine arvinger om at det finnes en pirat i hver av dem. Hver generasjon forventes å øke Harper-arven, vanligvis gjennom store oppofrelser, slik som oljemagnaten RW Harper, som sendte barna sine bort for ti år siden.

Nå har RW bedt barna sine om å vende tilbake til Plunder Cove – på visse betingelser. Han er ikke redd for bestikkelser for å få det han vil ha.

Harperne elsker ikke, de plyndrer. Men hvis RWs listige planer lykkes, kan alle fire Harperne, inkludert RW, endelig finne kjærligheten i Plunder Cove.

Matt Harper var på denne siden av himmelen og på vei mot solen.

Smilende lot han hånden gli over de sexy, glatte kurvene hennes og kjørte henne høyere. Raskere. Sterkere. I dag skulle han ta henne til det ytterste og la henne bryte seg fri. Hun var som skapt for en mann som ham, ikke den slemme gamle mannen som hadde kjøpt henne for å se på henne. For et sløseri.

Kjæresten hans for dagen var en ny Gulfstream G650ER – et flott fly som faren hans hadde kjøpt for Harper Industries. Hvorfor det? Det var jo ikke slik at faren kom til å fly forbi oljeplattformene for å skremme arbeiderne, slik han pleide å gjøre. Hvis man skulle tro sladderbladene, unngikk faren offentligheten og gjemte seg i Casa Larga – familiens sommerbolig. Matt visste ikke noe om å unngå offentligheten, men han hadde ikke sett faren på ti år. Femti år, og Matt ville ha klart seg fint.

Han svingte til venstre, og Harper-huset kom til syne. Kjeven hans strammet seg. I flyvåpenet hadde Matt et navn for hvert tokt teamet hans fløy. Hvert mål han slapp bomber på, ble kalt Casa Larga.

Han slo knyttneven i låret. Dette var for jævlig. Han ville heller vært i kamp – ja, hvor som helst på kloden – enn her. Og likevel var han her.

Hvorfor i helvete hadde faren hans kalt ham hjem?

Han landet på Harpernes private flyplass og slo av motoren. Hvis han bare kunne slå av de brutale minnene som slo mot ham fra alle kanter.

Som farens hender pleide å gjøre.

Han var sytten år igjen, med blod i munnen, knyttnevene hevet, og han utfordret RW til å gi ham en ørefik en gang til. Faren hadde gitt ham mange ordrer før, men ultimatumet den dagen hadde tatt knekken på ham.

Siden du ikke vil holde deg unna jenta, har du et valg. Dra til flyvåpenets akademi, eller se hva som skjer med kjæresten din. Jeg har informasjon som kan ødelegge en hel familie. Er det det du vil?

Ingen kan dolke deg i ryggen som en Harper.

Var truslene reelle? Matt hadde ikke visst det den gangen, og visste det fortsatt ikke, men Julia hadde vært jenta hans, og han hadde elsket henne, rett og slett. Han hadde ikke hatt noe annet valg enn å beskytte henne og redde familien hennes fra det RW Harper hadde på dem. Han hadde ikke fått kysset Julia farvel, men han hadde trodd at han skulle komme tilbake til henne. For noe tull.

Ti år senere hadde han lyktes med å legge det bak seg, for det meste. Men det han ikke kunne legge bak seg, uansett hvor mange nydelige kvinner han hadde møtt senere, var jenta han hadde blitt tvunget til å forlate. Julia hadde lovet å være hans for alltid, helt til hun giftet seg med en annen tre måneder etter at han hadde dratt. Han hadde blitt stukket og skutt, men ingenting i flyvåpenet gjorde så vondt som å motta nyheten om Julias bryllup hjemmefra. Det var det endelige slaget, og han hadde sverget på at han aldri skulle vende tilbake til Plunder Cove.

Helt til RW tilbød ham en avtale: Fly Gulfstream-flyet til Plunder Cove, og Harper Industries ville kjøpe det siste flyet som trengtes til Matts flåte i Sørøst-Asia. En investor hadde sviktet ham, og Matts nye flyselskap trengte det siste flyet. Han måtte godta avtalen. Og med ett hadde RW Harper – pirat og oljemagnat – kjøpt ham.

Han ville ikke bli lenge nok i Plunder Cove til å treffe Julia Espinoza, eller hva hun nå het til etternavn.

Etter dette var Matt Harper ferdig.

Matt stakk innom Juanita’s Café and Market. Det var et av barndommens favorittsteder i Pueblicito – den lille landsbyen i utkanten av familiens eiendom.

Den første sommeren han hadde vært der, var han åtte år. Han forsto ikke de spanske skiltene, men det meksikanske godteriet var spennende. Han hadde aldri sett noe lignende, så han hadde tatt en håndfull. Moren hans hadde blitt forferdet over at han for det første hadde gått inn på det skitne stedet og for det andre hadde tatt noe fra «de folkene». Hun hadde tvunget ham til å gå tilbake og betale for godteriet.

Juanita selv hadde gitt ham et strengt blikk og fortalt ham at hun forventet at han skulle jobbe for forbrytelsene sine. Han hadde feid hele butikken. Det var første gang han hadde jobbet for noe som helst, eller følt at han hadde oppnådd noe. Dagen etter hadde han gått tilbake og spurt om han kunne få stjele noe mer.

«Hvorfor? Har du ikke lært leksa di?» hadde hun spurt.

«Jo, det gjorde jeg. Jeg vil feie igjen. Det er gøy å jobbe.»

Juanita hadde kastet hodet bakover, ledd og klemt ham. Hun hadde luktet godt, og armene hennes hadde vært varme og myke. Han hadde ønsket at moren skulle klemme og smile med hele ansiktet slik Juanita gjorde, ikke bare med de tynne leppene.

En avtale ble inngått. Når familien var på sommerbesøk, brukte han mye av ferien på å hjelpe Juanita. Han fikk så mye godteri han kunne ønske seg.

Munnen hans rant mens han ventet ved et bord utenfor på at Juanita skulle ta imot bestillingen hans. Det var som om han aldri hadde reist. Bortsett fra at Julia ikke var med ham denne gangen.

En ung jente satte en kurv med chips på bordet hans, etterfulgt av en liten bolle med salsa. «Klar til å bestille?»

«Du er ikke Juanita.»

«Og du er ikke George Clooney. Juanita har sin andre jobb i dag.»

En annen jobb? Hadde Juanita økonomiske problemer? «Hvor? Jeg er en gammel venn i byen i noen dager. Jeg vil gjerne treffe henne.»

«Beklager. Det er en hemmelig jobb. Jeg vet ikke engang hvor hun er. Vil du ha noe å drikke?»

Matt følte seg knust. Juanita var den eneste som virkelig hadde brydd seg om ham. «En øl, takk. Har du churros i dag?»

«Hver dag. Jeg kommer straks tilbake.»

Han spiste chipsene og dyppet dem i verdens heteste salsa. Ørene brant av varmen, og svetten rant nedover ryggen hans. Han hadde savnet dette. Da servitrisen kom med ølen hans, sa hun: «Ta det med ro. Det der er sterkt. Jeg henter vann til deg også.»

Han nikket og slukte øl for å kjøle ned tungen. Det hjalp ikke.

Ved bordet ved siden av ham diskuterte to kvinner høylytt kjoler og sko. «Jeg bryr meg ikke om dere går i piratkostymer. Jeg skal ha på meg den nye kjolen jeg har bestilt. Det er ikke hver dag man blir invitert til Harper-huset.»

Han holdt på å sette ølen i halsen. Kvinnene så ikke kjente ut, og RW Harper kunne umulig ha invitert totalt fremmede hjem til seg.

«Unnskyld meg. Sa du at det er fest hos Harperne?»

Damen lente seg nærmere. «Ja, Mr. RW Harper har selv invitert alle i byen.»

Nå visste han at noe var galt. Foreldrene hans hadde hatt som regel at han ikke skulle omgås «hjelpearbeiderne», og siden de fleste som jobbet for Harper bodde i Pueblicito, var hele byen forbudt område. Ikke at han hadde brydd seg om den regelen. «Vet vi hva anledningen er?»

«Nei, det gjør vi ikke, guapo. Men hvis du er ute etter en date …» Hun rakte opp hånden.

Den andre kvinnen slo henne på armen med en meny. «Maria, det er best du tar ned hånden. Jaime er daten din.»

Kvinnen surmulte. «Jaime hater å danse …» Hun snudde seg tilbake til ham. «Du er en god danser, ikke sant?»

Han lo. «Jeg har lært at dans er for jenter.»

«Det er dumt. Hvem tror du danser med jentene?»

«For det meste danser vi med hverandre, og gutta bare stokker føttene.» En stemme kom opp bak ham. «Unnskyld, kusinene mine er litt oppspilt over festen. Jeg vet ikke hvorfor. Jeg ville ikke gått hjem til den skrytepaven om du så betalte meg.» Hun gikk rundt ham og stjal en chip fra kurven til kusinen. «Ikke at jeg ville blitt invitert.»

Julia.

En elektrisk strøm ga sjokk i hver eneste celle i kroppen hans. Det strammet til i brystet. Det var vanskelig å svelge. Hjertet hans … slo det fortsatt?

Julias mørke hår fanget sollyset og reflekterte det som stjerner på en midnattshimmel. Han visste at hårstråene var myke og kunne gli gjennom fingrene hans og krølle seg rundt hånden hans. Pokker, han pleide å elske det.

«Du får ikke lov til å gå, chica», sa Maria.

«Du burde ikke ha irritert Mr. Harper før etter den store festen.» Den andre kvinnen smekket med tungen. «Kan jeg bruke den røde kjolen din?»

Julia trakk på skuldrene og satte seg sammen med kvinnene. Hun var høyere enn han husket, og de kurvene. Det var som pokker! Lille Julia Espinoza hadde vokst til å bli en nydelig kvinne.

«Klart det, Linda.»

Hun vendte oppmerksomheten mot Matt, la hodet på skakke og skjermet øynene. «Kjenner jeg deg?»

Julia kunne ikke se øynene hans bak solbrillene, men det var noe ved ham som traff en kjent nerve dypt inne i henne. Han var høy, veldig høy – lett 1,90 – og bredskuldret. Armene var muskuløse og solbrune. Det mørke håret var klippet i militærstil, og han hadde kortklipt skjegg. Kom hun alltid til å bli tiltrukket av militære menn?

Han tok en bit salsa på chipsen sin og begynte straks å hoste.

«Forsiktig, det er sterke greier», advarte hun.

Halsen hans var lang og sammentrukket da han svelget, og kjeven var firkantet. Nesen var rett med et arr over neseryggen, som om han selv hadde vært i kamp.

Ansiktet hans var hardt, som hugget i stein, som en av de greske gudene hun hadde lest om på college. Men de brukte ikke pilotbriller.

Stirrer jeg på ham?

Ja, Julia, det gjør du.

«Du ser ut som en jeg kjente en gang.»

Den firkantede kjeven hans løftet seg.

«Unnskyld.» Hun snudde seg tilbake og snakket med kusinene sine, men tankene hennes var hos den kjekke fremmede. Av en eller annen grunn tenkte hun på Matt, og tårene sprutet i øynene hennes.

«Hører du på meg, chica? Hvilke sko skal jeg ha til den røde kjolen din?» spurte Linda.

Julia holdt opp fingeren og snudde seg rundt for å møte den fremmede igjen. Han satt og drakk ølen sin nå. «Går du i en av klassene mine?»

Flasken hans stivnet i luften, og et mørkt øyenbryn hevet seg over brillene.

«Ser han ut som en av de pene guttene fra college? Nei. Han er pilot. Jeg så det fine flyet sirkle rundt flyplassen», sa Maria.

Mannen hevet ølen sin. Sa ikke et ord.

Linda flyttet seg nærmere slik at mannen fikk et bedre bilde av utringningen hennes. Det var så åpenbart. Hun hadde vært skilt i seks måneder og hadde tre barn.

Julia så på ham igjen. Jobbet han for Mr. Harper? Var han en forretningspartner? En venn? Og rynket han pannen? Julia kunne ikke se det med de fordømte brillene.

«Trenger du et sted å bo?» Maria nærmest spant.

Han satte fra seg flasken. «Jeg blir ikke her.» Stemmen hans var dyp og skarp. Han virket irritert.

«Vi har forstyrret deg. Vennligst ignorer oss», sa Julia lavmælt og ba søskenbarna om å snu seg.

Linda ignorerte henne. «En pilot! Det er så interessant.» Ordet hørtes mer ut som sexy. «Skal du på festen i kveld?»

«Kanskje.» Blikket hans var rettet mot Julia. Hvorfor fikk det magen hennes til å blafre?

«Å, ta med Julia, da. Noen må få henne ut av huset», sa Maria.

«Nei, det kan jeg ikke», sa Julia.

«Avtale.» Han ba om regningen.

Ville han ta henne med på festen? Henne? Det hadde ikke skjedd på … hun husket ikke hvor lenge. «Det er ikke deg … det er … jeg får ikke lov til å gå», sa hun.

Han satte seg enda rettere, som om han var sint. «Mannen din slipper deg ikke ut av huset?»

«Jeg er ikke gift. Det er bare …» Hun ble rød i kinnene, slik hun ble når hun var flau. Hun pustet ut. «Jeg har besøksforbud mot RW Harper.»

Han satte seg tilbake i stolen og stirret på henne. Hun kunne se seg selv i brillene hans og hatet hvor liten hun så ut. Så skjør. Hun rettet ryggen.

«Ja, det stemmer. Vår lille Julia vil saksøke Mr. Harper», forklarte Maria. «Som om en enslig kvinne kunne ta en av de mektigste mennene i Amerika.»

Linda ristet på hodet. «Du skulle ha ventet til etter festen. Det har aldri skjedd noe så spennende her.»

Piloten ristet på hodet som om han … hva? Moret seg? Hun skyndte seg videre. «Hør her. Noen må stoppe den trusselen. Det er ille nok at oljeplattformene hans er der ute …» Hun gjorde en bevegelse mot havet. «Vi vet hva som skjer hvis en av dem begynner å lekke. Men nå skal han også bygge i snølohabitatet! Han må stoppes. De er utrydningstruet.»

«Kom igjen, chica. Du hisser deg opp over småfugler igjen. Og vi har selskap.» Linda smilte til mannen. «Fint selskap.»

«Hva er det Harper bygger?» spurte han.

«Hun vet det ikke. Det er bare et rykte, det er alt», sa Maria.

«Jeg har sett spor ved hekkeplassene. En mann som Harper bryr seg ikke om hvem eller hva han skader.» Det siste kom ut stramt, som om halsen hennes holdt på å snøre seg sammen. Hvorfor alle disse følelsene i dag? Hun grep Marias øl og tok en slurk.

Linda blandet seg inn. «Du trenger bevis før du kan saksøke noen som Mr. Harper. Du burde ha ventet.»

«Bevis?» spurte han.

«Ja. Jeg tror han har planer inne i Casa Larga. Jeg har sett entreprenører dra inn dit. Advokater. En snekker. Hvis jeg bare kunne få se planene, forstå hva han utvikler …» Hun stoppet. Hvorfor fortalte hun ham dette? Hva om han jobbet for Harper? «Jeg er ikke en kvinne som bryter meg inn i en manns hjem. Jeg sverger.»

«Jeg kan hjelpe deg.»

Stemmen hans. Det var noe ved den som pirret henne. Blikket hennes ble naglet til munnen hans. Arret på undersiden ga ekstra spenst til et par fyldige lepper. Hvordan ville det være å kysse det arret? Eller å kysse en hvilken som helst del av en mann? Det hadde gått så lang tid …

Maria ga henne en albue.

Hun blunket. «Hvordan?»

«Jeg skal få deg inn. Harper venter meg. Bli med som daten min i kveld.»

Leppene hans løftet seg, og hennes indre ble til mos. I et øyeblikk så han ut som … Nei. Hun kunne ikke tenke på Matt. Å projisere de følelsene over på en fremmed ville gi henne problemer. Dype problemer.

«Hvorfor vil du hjelpe meg?»

«Noen må stoppe den trusselen.» Han gjentok ordene hennes. «Jeg vil gjerne se deg gjøre det.»

Hvorfor det? Han kjente henne ikke. Det var mer enn sannsynlig at Harper hadde lagt seg ut med denne fyren også. Kom nær en pirat, og du blir ranet – det hadde hun lært på den harde måten.

Men Linda hadde rett. Det hadde ikke skjedd noe så spennende her. Sist hun hadde vært inne i herskapshuset, var med Matt. Hun ville trenge en sterk mann ved sin side for å beskytte seg mot de vonde minnene. «Plukk meg opp på Bougainvillea Lane, 3C. Trenger du en veibeskrivelse?»

Han fnøs halvt. «Jeg finner det.»

Med bare tre gater var Pueblicito sannsynligvis den minste byen han noen gang hadde sett.

«Så jeg må gå.» Hun reiste seg før hun gjorde seg selv enda mer til skamme. «Jeg skal finne piratkostymer til oss. Vi ses klokka sju.»

Hun begynte å gå før hun innså at hun ikke engang visste hva piloten het. Hvor vanskelig var hun å få en date med?

«Jeg kommer, Julia», ropte han.

Skrittene hennes stotret da han sa navnet hennes, men hun snudde seg ikke. Kjent. Overveldende. Sexy. Hun kjempet mot bølgene av begjær og holdt føttene i bevegelse bort fra bordet. Piloten var ikke gutten hun hadde gitt sitt hjerte til, uansett hvor sterkt hun ønsket at han kunne være det. Hennes eneste kjærlighet var blitt skutt ned i kamp for ti år siden.

Matt Harper var død.

Hver nerve i kroppen hans brant og krevde at han skulle ta tak i den søte rumpa hennes og presse henne opp mot veggen. Han ville kysse pusten ut av lungene hennes og aldri slutte. Helvete, han var patetisk. Kvinnen hadde ikke engang gjenkjent ham.

Slik knuser du en manns ego, kjære.

Hun gikk sin vei, og han klarte ikke å fjerne blikket fra henne. Patetisk.

«Gi henne en magisk kveld, guapo. Men ikke knus hjertet hennes.» Maria viftet med fingeren mot ham.

«Blir ikke her lenge nok til at hjerter brister.» Han svelget det siste av ølen sin.

Linda blunket til Maria. «Bra. Han er akkurat det hun trenger.»

«En sexy pilot som tar henne med storm og flyr sin vei før han blir besatt?»

Linda snerret. «Maria, enten dumper du Jaime, eller så lærer du deg å leve med ham.»

Maria løftet hendene. «Jeg sa bare at vi alle kunne trenge litt uforpliktende moro, men Julia fortjener det mer. Etter det som skjedde …» Hun så på Matt. «Hun har vært gjennom en del ting.»

Hva fortjente hun egentlig? Han burde chartre et fly og fly ut av Plunder Cove med en gang.

Men «greiene» bekymret ham likevel.

Jeg har informasjon som kan ødelegge en hel familie. Er det det du vil?

Hadde farens trussel blitt virkelighet? Var Julia i trøbbel?

«Jeg er glad for at du tar henne med på festen. Hun trenger litt moro i livet sitt», sa Maria.

«Det kan bli interessant.» Han sa det slik Linda hadde sagt det. Men i stedet for den skitne sexen hun hadde antydet, betydde hans ord en avslutning. Hvis han var heldig, ville det bli begge deler.

Ja, han skulle på festen for å få svar. Hvorfor ville RW at han skulle komme tilbake? Var det for å torturere ham ved å vifte en nydelig ekskjæreste under nesen på ham? Var faren hans så forskrudd? I så fall ville Matt skjelle ham ut etter noter. Men ikke før han hadde forsikret seg om at Julia var trygg.

Det var grunnen til at han tok henne med på festen i kveld. Det hadde ingenting å gjøre med hvor sexy hun så ut da hun kom og gikk. Eller alle de heite tingene han hadde lyst til å gjøre med henne. En uforpliktende natt med henne kunne være akkurat det han trengte.

*

Matt betalte regningen og tok farvel med Julias søskenbarn. På vei til parkeringsplassen tok han en telefon. «Hent Batmobilen, Alfred.»

Det var ingen tvil om at faren eide en svindyr sportsbil han kunne låne, for fart var det eneste Matt og RW var enige om.

Fem minutter senere så han opp da en sølvfarget Lamborghini kjørte inn på parkeringsplassen.

Vinduet gikk ned, og en morsom stemme fra innsiden sa: «Du ringte?»

Matt lente hodet inn vinduet. «Hei, Alfred. Godt å se deg.»

Farens sjåfør, som egentlig het Robert, var skallet nå og mer rynkete enn Matt husket. «Kaller du meg fortsatt det? Jeg trodde du hadde vokst fra Batman-besettelsen din nå.» Men glimtet i øyet hans avslørte at han var glad for at Matt hadde brukt kallenavnet.

Matt og lillebroren Jeff hadde i årevis latt som om de var Batman og Robin. De hadde døpt familiens sjåfør «Alfred». Robert hadde raskt blitt begeistret for leken.

«La meg kjøre», sa Matt.

«Faren din drepte meg nesten sist.»

Matt gliste. «Det tok nesten livet av meg også, men det var verdt det.» Spesielt turen han hadde tatt med Julia. Han rakte ut hånden og viftet med fingrene. «Nøkler.»

«Greit. Men hvis du bulker denne, slutter jeg.» Han la nøkkelknippet i Matts hånd.

«Overraskende at du ikke har sluttet allerede.» Matt startet bilen, og motoren brølte til liv.

«Eh, hva skulle dere Harpere gjort uten den fantastiske sjåføren deres?»

Matt så at Alfred rykket til før han rettet ansiktet mot nøytral stilling. Det var noe som plaget mannen. «Hva er det som foregår? Har faren min virkelig blitt eneboer?»

Mannen sukket bare. «Han har hatt det vanskelig, Matthew. Jeg er glad for at dere har kommet hjem.»

«Er Jeff og Chloe her også? Hvordan i helvete fikk han dem til å komme tilbake?»

«Det er ikke opp til meg å fortelle. Det er nok å si at du og søsknene dine vil få høre om det i kveld.»

«På festen.»

«Ja.»

«Det holder ikke. Hva driver han med? Har det noe med Julia å gjøre?»

«Det kan jeg ikke si.»

Matt knep øynene sammen. «Kan ikke eller vil ikke? Dette er meg, Alfred. Jeg skal ikke fortelle faren min et ord av det du sier, det lover jeg.»

Alfreds blikk fokuserte ut av frontruten. Armene i kors. Mannens lepper var tilsynelatende forseglet.

«Må jeg vente på å høre den store nyheten med hele byen?» Matt mumlet.

«Ja.»

Glem det, han ville avhøre en av de ansatte.

«Før du prøver å smigre damene på kjøkkenet, er det ingen andre som vet hva faren din planlegger. Han er indisponert resten av dagen. Du må bare vente noen timer, som oss andre.»

Hva? Matts nysgjerrighet vokste, og det samme gjorde hans følelse av fare.

*

Julia gikk rundt på det lille soverommet sitt. «Hvorfor gikk jeg med på dette?»

«Fordi den piloten var rykende heit!» Linda viftet seg selv.

Ja, det var han. Men hun var fortsatt ikke sikker på hvorfor han ville ta henne med på en date.

Hun satte seg ned på sengekanten, mellom kvinnene som hadde vært som søstre hele livet hennes. Egentlig var de ikke engang søskenbarn, siden Julia var adoptert. Men kvinnen som hadde oppdratt henne som sitt eget barn, var Linda og Marias tante, og dermed var hun deres kusine. Alle aksepterte henne som en ekte slektning.

Hennes biologiske mor hadde forlatt henne, hun hadde aldri møtt faren sin, og den eneste mannen hun virkelig hadde elsket, hadde flyktet sin vei.

Matt var den eneste hun hadde stolt på at ikke ville forlate henne. Hun hadde gitt sitt hjerte og sin kropp til den gutten. Hun hadde endelig fortalt ham at hun elsket ham, og dagen etter hadde han dratt til flyvåpenets akademi. Ikke noe brev. Ingen telefon. Hun hadde aldri hørt fra ham igjen.

Hun trakk pusten hakkende, og begge kusinene slo armene rundt henne.

Hun ville aldri holde Matt igjen. Kysse ham. Føle fingrene hans løpe gjennom håret hennes, over huden hennes. Høre hjertet slå så sterkt og sikkert i brystet hans. Ikke mer Matt og Julia mot verden. Han var borte, asken hans var spredt på havet.

Hun hadde hatt en brutal periode med depresjon. Smerte og savn hadde ridd gjennom henne, og sviket hadde gitt henne en ekstra dunk. Hun hadde forestilt seg å se Matt overalt. En skikkelse som gikk i sanden, en rask bil som kjørte forbi, en fyr som gikk inn på Juanita’s – alt hadde vært Matt. Hjernen og hjertet hennes hadde blitt knust.

Men hun var ikke alene. Hennes vakre kusiner og tanter hadde kjempet for å redde henne. Med milde, sterke armer hadde de holdt henne fast og fjernet den svarte natten som hadde slukt henne helt. De hadde tvunget henne til å blunke med øynene og se kjærligheten rundt henne. De hadde hjulpet henne med å ta seg sammen og ta vare på den ene gaven piraten hadde gitt henne – den vakreste og søteste skatten i verden.

«Mamma? Hvor er du?»

«Her inne, Henry.» Hun sendte kusinene sine et takknemlig smil og reiste seg opp. «Kom og hjelp meg med å finne et kostyme.»

